b'\n_START_ARTICLE_\nOperaci\xc3\xb3 Maquillatge\n_START_SECTION_\nOrigen de l\'operaci\xc3\xb3\n_START_PARAGRAPH_\nEl cas Son Oms va n\xc3\xa9ixer el 4 de juliol de 2007, quan la Fiscalia Anticorrupci\xc3\xb3 va obrir unes dilig\xc3\xa8ncies informatives despr\xc3\xa9s de rebre una primera den\xc3\xbancia per presumpta estafa d\'\xc3\x81ngel Ochando Javaloyas, un dels petits propietaris de solars que en el seu dia van ser requalificats per constituir el pol\xc3\xadgon industrial del mateix nom. En la causa, investigada en dues inst\xc3\xa0ncies i subdividida en diverses parts, s\'investiguen els negocis particulars, que van fer destacats pol\xc3\xadtics, en relaci\xc3\xb3 al pol\xc3\xadgon industrial i possibles desviaments d\'altres fons p\xc3\xbablics a fons privats._NEWLINE_El 29 de maig de 2008 la fiscalia va denunciar el cas davant el jutjat d\'instrucci\xc3\xb3 2 de Palma, dirigint les acusacions inicials contra Maximili\xc3\xa0 Morales, expresident del Parlament per Uni\xc3\xb3 Mallorquina (UM); Bartomeu Vicens Mir, exconseller de Territori de l\'anterior Consell Insular de Mallorca per UM i Jaume Montis Suau, advocat, empresari i un dels promotors del pol\xc3\xadgon. El jutjat d\'instrucci\xc3\xb3 2 els va imputar i despr\xc3\xa9s va ampliar la n\xc3\xb2mina d\'encausats a l\'esposa de Vicens, Ant\xc3\xb2nia Martorell; a la presumpta testaferro d\'aquest matrimoni, Elisabet Di\xc3\xa9guez Andr\xc3\xa9s; a l\'antic comptable de Vicens, Tom\xc3\xa0s Mart\xc3\xadn San Juan; i als promotors de l\'\xc3\xa0rea industrial, Bernardo Febrer Brunet i Miquel Munar Munar. El 16 d\'octubre de 2008 el jutge d\'instrucci\xc3\xb3 n\xc3\xbamero dos va demanar al Tribunal Superior que assum\xc3\xads el cas Son Oms, pel fet que la condici\xc3\xb3 d\'aforat de Vicens, en aquell moment diputat del Grup Mixt del Parlament, li impedia avan\xc3\xa7ar en el proc\xc3\xa9s. El 27 d\'octubre de 2008 l\'Alt Tribunal es va declarar competent per seguir la instrucci\xc3\xb3 de la part principal del cas, encara que va deixar en mans del jutge n\xc3\xbamero 2 la resta. Aquest magistrat, Juan Ignacio Lope Sola, va obrir mesos despr\xc3\xa9s la pe\xc3\xa7a separada declarada secreta i que va donar peu a l\'operaci\xc3\xb3 Maquillatge._NEWLINE_El 14 de maig de 2009, el Diario de Mallorca treu a la llum que Miquel Nadal, aix\xc3\xad com la seva dona Mar\xc3\xada Jos\xc3\xa9 Sard Bauz\xc3\xa1, estaven sent investigats en una pe\xc3\xa7a secreta del cas Son Oms. Les indagacions, en qu\xc3\xa8 participava el grup de Delictes Econ\xc3\xb2mics de la Policia i l\'Ag\xc3\xa8ncia Tribut\xc3\xa0ria, intentaven aclarir els vincles i operacions realitzades per Nadal amb dos presumptes testaferros de Bartomeu Vicens Mir, el diputat auton\xc3\xb2mic que apareixia com a principal imputat en el sumari. La fiscalia anticorrupci\xc3\xb3 havia demanat al jutjat d\'instrucci\xc3\xb3 2 de Palma, que investigu\xc3\xa9s Nadal i la seva dona, a Elisabet Di\xc3\xa9guez Andr\xc3\xa9s i Alfredo Conde Bonnin, considerats dos suposats "homes de palla" de Vicens i la seva dona; i a altres persones com el segon directiu de la televisi\xc3\xb3 IB3. Els fiscals Joan Carrau i Pedro Horrach Arrom van sol\xc2\xb7licitar que aquestes noves dilig\xc3\xa8ncies es fessin en el si d\'una pe\xc3\xa7a separada del cas Son Oms que va ser declarada secreta. Les sospites sobre Nadal giraven al voltant d\'un grup de societats creades a partir del 2002, en qu\xc3\xa8 apareixen com a administradors o accionistes destacats dirigents del partit, aix\xc3\xad com els seus familiars i altres persones catalogades com a testaferros. El nom de Miquel Nadal, que ja figurava com a imputat en el Cas Can Domenge, ja havia sortit a la llum en el sumari de Son Oms en un informe de l\'Ag\xc3\xa8ncia Tribut\xc3\xa0ria de gener del 2008.\n_START_SECTION_\nCronologia\n_START_PARAGRAPH_\nL\'operaci\xc3\xb3 Maquillatge va sortir a la llum p\xc3\xbablica arran de les actuacions desenvolupades el 21 d\'octubre de 2009 per la Fiscalia Anticorrupci\xc3\xb3 de les Illes Balears, consistents en l\'escorcoll de set empreses de Palma i Cala Rajada, i en el requeriment de documentaci\xc3\xb3 al Consell Insular de Mallorca i a Ona Mallorca, tot aix\xc3\xb2 en el marc d\'una operaci\xc3\xb3 d\'investigaci\xc3\xb3 de les relacions de Miquel Nadal i Bartomeu Vicens Mir amb diverses societats mercantils, i duta a terme dins una de les peces separades del Cas Son Oms._NEWLINE_L\'1 de desembre de 2009 es va con\xc3\xa8ixer que el Jutjat d\'Instrucci\xc3\xb3 n\xc3\xbamero 2 de Palma havia citat a declarar com a imputats la presidenta del Parlament de les Illes Balears, Maria Ant\xc3\xb2nia Munar i Riutort; el, en aquell moment, conseller de Turisme, Miquel Nadal; el tamb\xc3\xa9 conseller de Medi Ambient, Miquel \xc3\x80ngel Grimalt Vert; el diputat del Grup Mixt Bartomeu Vicens Mir; i el, en aquell moment, president d\'Uni\xc3\xb3 Mallorquina, Miquel \xc3\x80ngel Flaquer Terrasa. Tots ells acusats de lucrar-se amb m\xc3\xa9s de nou milions d\'euros provinents dels contractes signats pel Consell amb les productores audiovisuals V\xc3\xaddeo U i Studio Media, quan es pos\xc3\xa0 en marxa la Televisi\xc3\xb3 de Mallorca en la legislatura 2003-2007. Tamb\xc3\xa9 varen ser citats a declarar el periodista Alfredo Conde; la seva dona, Elisabeth Di\xc3\xa9guez; la dona del conseller Nadal, Maria Jos\xc3\xa9 Sard; el cunyat del conseller, Miquel Sard; i la seva dona, Cristine Alice Read. La llista d\'imputats es va ampliar fins a vint persones el dia 11 de desembre de 2009.\n_START_SECTION_\nDeclaracions davant el jutge instructor\n_START_PARAGRAPH_\nEl 16 de desembre de 2009, Miquel Nadal va negar haver signat una subvenci\xc3\xb3 per a la productora V\xc3\xaddeo U, una de les empreses audiovisuals investigades en la causa, encara que va recordar que va presidir el ple en qu\xc3\xa8 es va aprovar aquesta ajuda en asseverar que "votava tot el que es portava a ple" i en aquest cas "sense pensar que podia ser incompatible" participar en aquesta subvenci\xc3\xb3. En una compareixen\xc3\xa7a que es va prolongar per espai de dues hores, l\'encausat va assegurar que "no va tenir a veure" amb la contractaci\xc3\xb3 de Studio Media, en aclarir que la contractaci\xc3\xb3 correspon a la instituci\xc3\xb3 insular i Nadal "no tenia c\xc3\xa0rrec de conseller executiu", pel que va incidir que no va signar cap contracte amb aquesta companyia. El jutge Juan Ignacio Lope Sola, a petici\xc3\xb3 de la Fiscalia Anticorrupci\xc3\xb3 li va retirar el passaport, obligant-lo a presentar-se mensualment a un jutjat i prohibint-li la sortida d\'Espanya. Les mateixes mesures cautelars reb\xc3\xa9 l\'altre imputat, el testaferro de Nadal, Miquel Sard._NEWLINE_Miquel Sard Vicens, un assessor fiscal i comptable, administrador de diverses societats i empresari tamb\xc3\xa9 ell, va admetre davant el jutge que va pagar anualment sumes de diversos milers d\'euros (uns 60.000 en total) a Miquel Nadal, parent pol\xc3\xadtic seu. Miquel Sard \xc3\xa9s cos\xc3\xad de Mar\xc3\xada Jos\xc3\xa9 Sard, l\'esposa de Nadal. Digu\xc3\xa9 que eren els seus honoraris per treballs d\'assessoria legal que li prestava per tel\xc3\xa8fon._NEWLINE_El mateix dia, el jutge instructor tamb\xc3\xa9 va interrogar en qualitat d\'imputades Mar\xc3\xada Jos\xc3\xa9 Sard, esposa de Nadal, i Cristine Alice Read, dona de Miguel Sard, cos\xc3\xad de Mar\xc3\xada Jos\xc3\xa9. Ambdues encausades es van desvincular dels negocis dels seus marits, encara que Read va assenyalar que el seu marit va invertir en una productora perqu\xc3\xa8 ella sempre havia treballat en el sector audiovisual._NEWLINE_Miquel \xc3\x80ngel Grimalt va declarar davant el jutge d\'instrucci\xc3\xb3 el 18 de desembre de 2009, tot i tenir la condici\xc3\xb3 d\'aforat per ser en el moment de declarar conseller de Medi Ambient del Govern de les Illes Balears, es va desvincular de les presumptes irregularitats en asseverar que, si b\xc3\xa9 va autoritzar diversos pagaments a la productora Studio Media, va ser el llavors vicepresident de la instituci\xc3\xb3, Miquel Nadal, qui li va entregar, ja redactat, el plec de condicions per a l\'autoritzaci\xc3\xb3 d\'aquests desemborsaments. Durant una compareixen\xc3\xa7a que es va prolongar durant m\xc3\xa9s de dues hores, va afirmar que va ser l\'exvicepresident del Consell qui aix\xc3\xad mateix li va presentar al soci de Studio Media, Alfredo Conde, tamb\xc3\xa9 encausat en el marc d\'aquest procediment. Grimalt en el moment dels fets era coordinador de Serveis Generals al Consell._NEWLINE_El 22 de desembre de 2009, va declarar davant el jutge, Miquel \xc3\x80ngel Flaquer en aquell moment President d\'Uni\xc3\xb3 Mallorquina i en el moment dels fets, Conseller Insular d\'Hisenda i Pressupostos. Va manifestar que quan en la passada legislatura signava les subvencions que des del Consell de Mallorca es van concedir a la productora Studio Media, investigada en la causa per rebre contractes presumptament irregulars, el preocupava "tenir els diners per donar-les" i "no feia judicis de valor sobre si s\'invertia b\xc3\xa9 o no". Despr\xc3\xa9s de declarar durant m\xc3\xa9s d\'una hora, el Fiscal Anticorrupci\xc3\xb3 Joan Carrau va demanar la retirada del passaport per Miquel \xc3\x80ngel Flaquer, petici\xc3\xb3 que va acceptar el jutge. Aquest fet va suposar que present\xc3\xa9s la seva dimissi\xc3\xb3 com a president d\'UM. D\'altra banda, el mateix jutge va dictar una fian\xc3\xa7a de 100.000 euros per eludir la pres\xc3\xb3 provisional, a pagar en 24 hores contra Bartomeu Vicens. _NEWLINE_El jutge Lope Sola, titular del Jutjat d\'Instrucci\xc3\xb3 n\xc3\xbamero 2 de Palma, tamb\xc3\xa9 va decretar pres\xc3\xb3 eludible amb una fian\xc3\xa7a de 200.000 euros per al presumpte testaferro de Vicens, Alfredo Conde, per possible risc de fugida. L\'endem\xc3\xa0 va abonar els diners, esquivant aix\xc3\xad la pres\xc3\xb3. El 31 de maig de 2011, l\'Audi\xc3\xa8ncia Provincial va anul\xc2\xb7lar la mesura cautelar que el jutge Juan Ignacio Lope Sola, va adoptar contra l\'administrador de la productora Studio Media, Alfredo Conde, i que consistia en pres\xc3\xb3 condicional eludible amb una fian\xc3\xa7a de 200.000 euros. La Secci\xc3\xb3 Primera, presidida per la magistrada Margarita Bertran, orden\xc3\xa0 al magistrat instructor que fes una "nova resoluci\xc3\xb3 que doni resposta a les exig\xc3\xa8ncies de la motivaci\xc3\xb3". Finalment, la dona de Conde, Elisabeth Di\xc3\xa9guez, es va acollir al seu dret a no declarar davant del jutge per la seva imputaci\xc3\xb3 a l\'"Operaci\xc3\xb3 Maquillatge"._NEWLINE_El 3 de febrer de 2010, el jutje d\'instrucci\xc3\xb3 Lope Sola va dur a terme un cara a cara entre Miquel Nadal i Miquel \xc3\x80ngel Grimalt. Els dos varen defensar les seves versions i, posteriorment, a petici\xc3\xb3 de la fiscalia, els va fer declarar per separat._NEWLINE_El 12 de febrer de 2010, el secretari general del Consell de Mallorca, Jeroni Mas, va destapar davant el jutge, la sospita que s\'havien produ\xc3\xaft irregularitats en la contractaci\xc3\xb3 i subvenci\xc3\xb3 a la productora Studio Media perqu\xc3\xa8 pos\xc3\xa0s en marxa la r\xc3\xa0dio p\xc3\xbablica insular, Ona Mallorca. Afirm\xc3\xa0 que mesos despr\xc3\xa9s de l\'adjudicaci\xc3\xb3 va rebre una petici\xc3\xb3 per veure l\'expedient de contractaci\xc3\xb3 i que en exarminar-lo hi va detectar les irregularitats.  Tamb\xc3\xa9 declararen com a imputades les funcion\xc3\xa0ries Br\xc3\xadgida Llin\xc3\xa0s i Ant\xc3\xb2nia Nicolau. Llin\xc3\xa0s, que era a la mesa de contractaci\xc3\xb3, digu\xc3\xa9 que el mar\xc3\xa7 de 2001, "a petici\xc3\xb3 del PP", cerc\xc3\xa0 la classificaci\xc3\xb3 empresarial de Studio Media per\xc3\xb2 no la trob\xc3\xa0, "sols hi havia la sol\xc2\xb7licitud". A m\xc3\xa9s, hi mancava l\'escriptura. Afeg\xc3\xad que "era un fet greu" i que n\'informaren Nadal, per\xc3\xb2 "no en ten\xc3\xadem proves"._NEWLINE_El 17 de febrer de 2010, el jutge instructor del cas Maquillatge, Juan Ignacio Lope Sola, va decretar diverses fiances de responsabilitat civil per a gran part dels imputats a la causa. Les fiances m\xc3\xa9s elevades foren per a Luisa Almi\xc3\xb1ana, copropiet\xc3\xa0ria i administradora de V\xc3\xaddeo U, i per a Crist\xc3\xb3bal Rull\xc3\xa1n, administrador de la productora. El jutge va fixar una cauci\xc3\xb3 de 835.000 euros per a cada un. Tamb\xc3\xa9 per a Alfredo Conde, propietari de Studio Media. La fian\xc3\xa7a en el seu cas fou de 800.000 euros. Pel que fa a l\'exconseller Miquel Nadal, la quantitat decretada \xc3\xa9s la mateixa que va demanar el Ministeri Fiscal, 600.000 euros. La darrera fian\xc3\xa7a civil \xc3\xa9s per a Bartomeu Vicens, amb un import de 16.000 euros. En el cas que els imputats no poguessin fer front a la xifra establerta se\'n procediria a l\'embargament dels b\xc3\xa9ns personals. La intenci\xc3\xb3 era assegurar les responsabilitats pecuni\xc3\xa0ries que es puguin declarar procedents. L\'endem\xc3\xa0, l\'administradora de la productora Badia Difusi\xc3\xb3, fusionada amb V\xc3\xaddeo U, Luisa Almi\xc3\xb1ana, va constituir la fian\xc3\xa7a de responsabilitat civil de 835.000 euros. Miquel Nadal, per la seva part, el 19 de febrer va designar els seus b\xc3\xa9ns, que d\'aquesta manera quedaven embargats i romandrien en espera de ser taxats._NEWLINE_El 26 de febrer de 2010, Miquel Oliver, la seva exdona Luisa Almi\xc3\xb1ana i Ram\xc3\xb3n Rull\xc3\xa1n, de manera volunt\xc3\xa0ria, van compar\xc3\xa8ixer davant l\'autoritat judicial i van confessar la seva intervenci\xc3\xb3 en els diversos delictes que eren objecte d\'investigaci\xc3\xb3, i van facilitar informaci\xc3\xb3 sobre aquests fets aix\xc3\xad com sobre altres transcendents per al descobriment de nous delictes que fins llavors, no es coneixien._NEWLINE_El 5 de mar\xc3\xa7 de 2010, Alfredo Conde, exdirector d\'Ona Mallorca i presumpte testaferro de l\'exdiputat d\'UM Bartomeu Vicens Mir, va assolir un acord per a la rescissi\xc3\xb3 de la seva relaci\xc3\xb3 laboral amb IB3 Televisi\xc3\xb3. Dimit\xc3\xad del seu c\xc3\xa0rrec directiu en l\'ens per centrar-se en la defensa com imputat en aquest cas._NEWLINE_L\'11 de mar\xc3\xa7 de 2010, Miquel Sard ("home de palla" conf\xc3\xa9s de Miquel Nadal), tamb\xc3\xa9 de manera volunt\xc3\xa0ria va compar\xc3\xa8ixer davant l\'autoritat judicial i va confessar que V\xc3\xadctor Garcia era el testaferro de Maria Ant\xc3\xb2nia Munar. Ho va fer en una declaraci\xc3\xb3 escrita que lliur\xc3\xa0 al jutge. En el text que Sard lliur\xc3\xa0 al jutge, hi diu: "a final de l\'any 2004, Miquel Nadal em visit\xc3\xa0 i em coment\xc3\xa0 que ell i Maria Ant\xc3\xb2nia Munar estaven interessats a tenir influ\xc3\xa8ncia en algun mitj\xc3\xa0 de comunicaci\xc3\xb3, i que els havia sorgit la possibilitat d\'adquirir el 50% d\'una productora, V\xc3\xaddeo U". Afegeix que Nadal li deman\xc3\xa0 que compr\xc3\xa0s un 25% de les accions en nom seu i que ell li donaria els doblers per pagar-les. "Miquel Nadal, al seu despatx, em lliur\xc3\xa0 un sobre tancat i em digu\xc3\xa9 que hi havia 300.000 euros i que, segons ell, 150.000 euros eren per pagar la seva part i els altres 150.000 eren per pagar la part de Maria Ant\xc3\xb2nia Munar". A m\xc3\xa9s, manifesta que V\xc3\xadctor Garcia l\'an\xc3\xa0 a cercar al despatx i que tots dos junts anaren a la notaria a formalitzar-ne la compra._NEWLINE_El mateix 11 de mar\xc3\xa7 de 2010, el deg\xc3\xa0 del Col\xc2\xb7legi d\'Advocats de les Balears, Joan Font i el seu soci Emili Gen\xc3\xa9, van compar\xc3\xa8ixer en qualitat de testimonis davant del jutge. Font va defensar en la declaraci\xc3\xb3 la seva "nul\xc2\xb7la intervenci\xc3\xb3" en els fets investigats. Ambd\xc3\xb3s han negat de manera rotunda haver participat en la gesti\xc3\xb3 de la societat i en les seves reunions, aix\xc3\xad com haver tingut coneixement de les subvencions milion\xc3\xa0ries que estava rebent la productora des del Consell de Mallorca. Tamb\xc3\xa9 va declarar, com a testimoni, la periodista \xc3\x80ngela Alfaro Palaz\xc3\xb3n que va ser interrogada sobre el programa "Patrimoni", creat entre ella i l\'exdirector d\'Ona Mallorca Alfredo Conde, imputat en la causa i en llibertat sota fian\xc3\xa7a de 200.000 euros. Va explicar que va treballar en l\'emissora del Consell entre 2001 i 2004, preparava el gui\xc3\xb3 i els continguts, i l\'espai era setmanal, encara que va indicar no recordar la quantitat total dels cap\xc3\xadtols que es van emetre._NEWLINE_L\'endem\xc3\xa0, el 12 de mar\xc3\xa7 de 2010, V\xc3\xadctor Francisco Garc\xc3\xada Gonz\xc3\xa1lez, qui Miquel Nadal i Miquel Sard havien acusat de ser el testaferro de Maria Ant\xc3\xb2nia Munar en la compra d\'accions de V\xc3\xaddeo U, ho va negar. Va lliurar un escrit en qu\xc3\xa8 indicava que, en realitat, era el testaferro de Miquel Nadal. Amb tot, el jutge decid\xc3\xad retirar-li el passaport com a mesura cautelar. Garcia, militant d\'Uni\xc3\xb3 Mallorquina a Palma i casat amb la cosina de Maria Ant\xc3\xb2nia Munar, afirmava en l\'escrit que Nadal el convenc\xc3\xa9 perqu\xc3\xa8 adquir\xc3\xads el 25% de les accions de la productora V\xc3\xaddeo U en nom seu, sense que Munar en sab\xc3\xa9s res._NEWLINE_El mateix 12 de mar\xc3\xa7 tamb\xc3\xa9 declar\xc3\xa0 l\'exdirectora de Comunicaci\xc3\xb3 del Consell de Mallorca, Margalida Sotomayor Vicens, afirmant que qui decidia que una empresa entr\xc3\xa0s a la partida de pressuposts del Consell "era el senyor Nadal", en refer\xc3\xa8ncia a l\'exconseller de Turisme. Sotomayor s\'exculp\xc3\xa0 a si mateixa. Amb tot, el fiscal en deman\xc3\xa0 pres\xc3\xb3 eludible sota una fian\xc3\xa7a de 100.000 euros. El jutge, finalment, n\'hi dict\xc3\xa0 una de 10.000 euros i li retir\xc3\xa0 el passaport._NEWLINE_A la tercera vegada, el 17 de mar\xc3\xa7 de 2010, Maria Ant\xc3\xb2nia Munar i Riutort va declarar davant el jutge instructor. La primera, 18 de desembre, no va acudir als Jutjats al\xc2\xb7legant que pel fur que la protegia com a parlament\xc3\xa0ria la seva declaraci\xc3\xb3 havia de tenir lloc davant la sala civil i penal del Tribunal Superior de Just\xc3\xadcia de les Balears (TSJIB). La segona, el 22 de gener, va fer acte de pres\xc3\xa8ncia als Jutjats de Via Alemanya per\xc3\xb2 es va acollir al seu dret de no declarar en espera de qu\xc3\xa8 el cas fos assumit per la m\xc3\xa0xima inst\xc3\xa0ncia judicial de les Illes. Durant m\xc3\xa9s de tres hores, Munar va negar les acusacions que pesaven sobre ella. El jutge Juan Ignacio Lope Sola va rebaixar fins a 350.000 euros la fian\xc3\xa7a que permetria a Maria Ant\xc3\xb2nia Munar eludir la pres\xc3\xb3. El fiscal anticorrupci\xc3\xb3 Joan Carrau havia demanat una fian\xc3\xa7a de 450.000 euros. El titular del jutjat va manternir emper\xc3\xb2 la quantia de 2,6 milions d\'euros per a la fian\xc3\xa7a en concepte de responsabilitat civil per fer front als possibles danys comesos. Tamb\xc3\xa9 va haver de lliurar el seu passaport, tal com havia sol\xc2\xb7licitat la fiscalia anticorrupci\xc3\xb3. Dos dies despr\xc3\xa9s va fer efectiva la fian\xc3\xa7a de 350 mil euros, a la vegada que pos\xc3\xa0 un recurs d\'apel\xc2\xb7laci\xc3\xb3 contra la fian\xc3\xa7a de responsabilitat civil de m\xc3\xa9s de 2,5 milions d\'euros, que no imped\xc3\xad que es proced\xc3\xads a l\'embargament dels seus b\xc3\xa9ns per no haver fet efectiva aquesta segona fian\xc3\xa7a. El 21 de mar\xc3\xa7, els diaris del Grup Serra publicaren una entrevista amb Maria Ant\xc3\xb2nia Munar. El dia 24 present\xc3\xa0 l\'aval bancari sobre els b\xc3\xa9ns immobles per cobrir la fian\xc3\xa7a de responsabilitat civil de m\xc3\xa9s de 2,5 milions. A mitjan mes de maig, el jutge Lope Sola, desestim\xc3\xa0 els recursos. El 3 de desembre de 2010 la Secci\xc3\xb3 Primera de l\'Audi\xc3\xa8ncia Provincial de Palma tamb\xc3\xa9 va desestimar el recurs d\'apel\xc2\xb7laci\xc3\xb3._NEWLINE_El 19 de mar\xc3\xa7 de 2010 va tocar el torn a Eug\xc3\xa8nia Ca\xc3\xb1elles, exsecret\xc3\xa0ria t\xc3\xa9cnica del consell. Afirm\xc3\xa0 que li varen passar un llistat amb "les persones que havia de contractar, unes vegades a inst\xc3\xa0ncies de Miquel Nadal, altres de Mateu Ca\xc3\xb1ellas Martorell, altres d\'Ant\xc3\xb2nia Vidal (exsecret\xc3\xa0ria personal de Miquel Nadal) i altres de l\'estructura d\'UM". Afeg\xc3\xad que "mai a inst\xc3\xa0ncies de Munar"._NEWLINE_El 14 d\'octubre de 2010 el jutge va dictar obertura de judici oral._NEWLINE_El 7 de juny de 2011 la Secci\xc3\xb3 Segona de l\'Audi\xc3\xa8ncia Provincial de Palma va desestimar els recursos de Maria Ant\xc3\xb2nia Munar, de Miquel Nadal i de Margarita Sotomayor contra la decisi\xc3\xb3 del jutge instructor del cas Maquillatge de crear-hi una tercera pe\xc3\xa7a separada. Aquesta que fa refer\xc3\xa8ncia a "Temps d\'esport"._NEWLINE_El 14 de maig de 2012 comen\xc3\xa7a el judici oral d\'aquesta pe\xc3\xa7a.\n_START_SECTION_\nRepercussions pol\xc3\xadtiques\n_START_PARAGRAPH_\nLa nova acusaci\xc3\xb3 a Miquel Nadal, imputat tamb\xc3\xa9 en el Cas Ca\'n Domenge, va provocar la seva dimissi\xc3\xb3 el 3 de desembre de 2009, en mig d\'una forta pol\xc3\xa8mica sobre la perman\xc3\xa8ncia d\'Uni\xc3\xb3 Mallorquina en el govern de Francesc Antich Oliver, at\xc3\xa8s el gran nombre d\'imputacions que acumulava la seva c\xc3\xbapula dirigent (Son Oms, Can Domenge, Pla Territorial, Peatge). Aix\xc3\xb2 va fer que els partits integrants del Govern celebressin una ronda de conversacions els dies 4 i 5 de desembre per decidir si el pacte es trencava o es recomponia d\'alguna manera. Finalment, els socis n\'acordaren la continu\xc3\xaftat, tot aprovant un codi \xc3\xa8tic que regularia les situacions d\'aquesta mena, obligant a cessar dels c\xc3\xa0rrecs executius i a demanar la dimissi\xc3\xb3 dels electes (diputats, consellers insulars i regidors) als imputats, per casos de suposada corrupci\xc3\xb3 quan un jutge els imposi mesures cautelars o quan els obri un procediment de judici oral, que tampoc podran ser nomenats per ocupar c\xc3\xa0rrecs p\xc3\xbablics._NEWLINE_El 26 de febrer de 2010, Maria Ant\xc3\xb2nia Munar va dimitir com a presidenta del Parlament i com a diputada, despr\xc3\xa9s que Miquel Nadal l\'acus\xc3\xa9s d\'entregar-li 300.000 euros en efectiu dins el seu cotxe oficial per comprar el 50% de les accions de V\xc3\xaddeo U.\n_START_SECTION_\nFets provats\n_START_PARAGRAPH_\nA mitjans de l\'any 2004, Miquel Nadal (aleshores Vicepresident del Consell Insular de Mallorca) i Maria Ant\xc3\xb2nia Munar (aleshores Presidenta del Consell Insular de Mallorca) coneixent que aquest any el Govern trauria a concurs llic\xc3\xa8ncies de televisi\xc3\xb3 local digital, van decidir adquirir conjuntament participacions de la productora audiovisual V\xc3\xaddeo U (que posse\xc3\xafa un 86,67% de Badia Difusi\xc3\xb3-Palma TV) en proporci\xc3\xb3 suficient per assegurar, pr\xc3\xa0cticament, el control de la mateixa i, conseq\xc3\xbcentment, posseir un mitj\xc3\xa0 de comunicaci\xc3\xb3 i difusi\xc3\xb3 dels interessos del partit pol\xc3\xadtic d\'Uni\xc3\xb3 Mallorquina._NEWLINE_A finals del 2003 o principis de l\'any 2004 Margalida Sotomayor Vicens, aleshores Directora Insular de Comunicaci\xc3\xb3 del Consell Insular de Mallorca, va convocar, a un dinar al restaurant "El Parlament", a Miquel Oliver Reus, i Miquel Nadal. En aquesta reuni\xc3\xb3 informal Oliver, a m\xc3\xa9s de manifestar la seva preocupaci\xc3\xb3 per un patit "veto" per a la contractaci\xc3\xb3 administrativa -que pel que sembla li havia imposat el govern dirigit pel partit popular- a les seves empreses audiovisuals, es va referir a la possibilitat que durant l\'any 2004 es traguessin a concurs llic\xc3\xa8ncies per emissi\xc3\xb3 digital de canals de televisi\xc3\xb3 local._NEWLINE_Aproximadament un mes despr\xc3\xa9s, durant la primera setmana de febrer de 2004, \xc3\xa9s convocada un dinar al restaurant "La Cullera" pel lletrat Emili Gen\xc3\xa9 Soler, misser de Miquel Oliver, el mateix Oliver, Miquel Nadal i Joan Miquel Font Servera. Oliver va comentar la possibilitat de vendre el 50% de l\'accionariat de V\xc3\xaddeo U, participada per ell mateix i pels seus socis Ram\xc3\xb3n Crist\xc3\xb3bal Rull\xc3\xa1n Casta\xc3\xb1er i Luisa Almi\xc3\xb1ana Aramburu. Aix\xc3\xad, Nadal coment\xc3\xa0 el contingut de les reunions a Munar, i els dos decidiren comprar les participacions socials de l\'empresa V\xc3\xaddeo U ofertes per Miquel Oliver._NEWLINE_A causa d\'ocupar c\xc3\xa0rrecs p\xc3\xbablics, per la llei d\'incompatibilitats la qual prohibeix que c\xc3\xa0rrecs electes participin de m\xc3\xa9s d\'un 10% en empreses subvencionades per l\'administraci\xc3\xb3 que gestionen, els era impossible comprar a nom seu. Per tant, acudiren a persones pr\xc3\xb2ximes a ells perqu\xc3\xa8 els fessin de "testaferros". Aix\xc3\xad Miquel Nadal acud\xc3\xad al seu amic Miquel Sard Vicens mentre que Maria Ant\xc3\xb2nia Munar acud\xc3\xad a V\xc3\xadctor Francisco Garc\xc3\xada Gonz\xc3\xa1lez, casat amb Coloma Munar, cosina pol\xc3\xadtica de Munar._NEWLINE_El 21 de novembre de 2004, segons el testimoni de Miquel Nadal, la llavors presidenta del CIM, Maria Ant\xc3\xb2nia Munar li va entregar, dins el cotxe oficial mentre tornaven d\'un acte oficial per l\'autopista d\'Inca en direcci\xc3\xb3 cap a Palma, un sobre amb 300.000 euros per la compra de les accions. La sent\xc3\xa8ncia ho dona com a fet provat, sempre basant-se amb les paraules de Miquel Nadal, tot i que durant el judici oral, la defensa de Maria Ant\xc3\xb2nia Munar, despr\xc3\xa9s de la declaraci\xc3\xb3 de Nadal, crid\xc3\xa0 com a testimonis a Guillem Coll i Jos\xc3\xa9 Antonio Salmer\xc3\xb3n, els xofers de Maria Ant\xc3\xb2nia Munar al Consell de Mallorca. El primer va dir que aquell dia tenia lliure, i Salmer\xc3\xb3n, que no havia fet cap servei aquell dia, tal com consta a la documentaci\xc3\xb3 que hi ha al Consell i que tamb\xc3\xa9 presentaren al judici. Tot i aix\xc3\xb2, Salmer\xc3\xb3n tamb\xc3\xa9 admet\xc3\xa9 que duia la llavors presidenta a la perruqueria i a fer activitats particulars amb el cotxe oficial. Va recon\xc3\xa8ixer que aquests viatges que no estaven relacionats amb la feina no constaven al Consell. Per aquest motiu, i donat que Munar tenia un acte a Costitx aquell dia, i, per tant, pot coincidir que la tornada fos per l\'autopista d\'Inca tal com relat\xc3\xa0 Nadal, el jutge de l\'Audi\xc3\xa8ncia diu a la sent\xc3\xa8ncia que aquests documents no poden ser acceptats com a prova. La declaraci\xc3\xb3 de Nadal acusant Munar d\'entregar-li un sobre amb doblers provoc\xc3\xa0 la dimissi\xc3\xb3 de l\'aleshores Presidenta del Parlament Balear, posant punt final a la seva vida pol\xc3\xadtica._NEWLINE_Aix\xc3\xad el 22 de novembre de 2004 es va formalitzar l\'escriptura p\xc3\xbablica de compravenda. Miquel Sard, testaferro de Nadal, a trav\xc3\xa9s de "Los Rincones de la Vega de Sotomayor" (empresa de la qual Sard ostentava el 52,52%) adquir\xc3\xad el 25,23% de V\xc3\xaddeo U, mentre que V\xc3\xadctor Garc\xc3\xada, testaferro de Munar adquir\xc3\xad el 24,77%. El preu de venda del 50% de les participacions socials de V\xc3\xaddeo U va ser valorat en 300.000 euros. Fou lliurada davant notari a trav\xc3\xa9s de pagar\xc3\xa9s, un cop finalitzat l\'acte el venedor els va tornar als seus titulars, i aquests li van lliurar la quantia econ\xc3\xb2mica del preu en met\xc3\xa0l\xc2\xb7lic._NEWLINE_Els 300.000 euros en met\xc3\xa0l\xc2\xb7lic havien estat lliurats per Maria Ant\xc3\xb2nia Munar a Miguel Nadal el dia anterior, en un sobre i, pel que sembla provenia de fons d\'origen desconegut del partit Uni\xc3\xb3 Mallorquina. El mateix dia de la compra de les participacions Nadal va lliurar la quantia a Miquel Sard i V\xc3\xadctor Garc\xc3\xada. En el mateix acte notarial es va procedir a la venda d\'un altre 10% de les accions de V\xc3\xaddeo U a Gen\xc3\xa9 i a Font. Per aquestes participacions no es van entregar doblers. Aix\xc3\xad, Oliver deix\xc3\xa0 de tenir participaci\xc3\xb3 en l\'empresa, mentre que Almi\xc3\xb1ana i Rull\xc3\xa1n es quedaren amb un 20% cada un._NEWLINE_El 2008, Miquel Oliver torn\xc3\xa0 a recomprar el 10% de Joan Font i Emili Gener, i un any despr\xc3\xa9s la quota proporcional de Miquel Nadal.\n_START_SECTION_\nTemps d\'esport\n_START_PARAGRAPH_\nUna vegada Munar i Nadal ostentaren la meitat de V\xc3\xaddeo U, es deman\xc3\xa0 una primera subvenci\xc3\xb3 a nom de V\xc3\xaddeo U per una activitat que mai es realitzaria i que, un cop obtinguts els fons p\xc3\xbablics, aquesta quantia havia de ser repartida entre V\xc3\xaddeo U i Alfredo Conde Bonnin, director de la r\xc3\xa0dio del Consell, Ona Mallorca que des de l\'any 2000 es trobava subvencionada al 100% pel Consell i que emetia les quatre hores del dia en catal\xc3\xa0 i que oferia, els diumenges a la tarda, programaci\xc3\xb3 esportiva en la qual s\'informava, entre altres, del Reial Mallorca. Alfredo Conde, administrador \xc3\xbanic de la mercantil Studio Media Comunicaci\xc3\xb3, empresa que explotava l\'emissora de r\xc3\xa0dio indicada, ja havia intentat, un any enrere, obtenir un contracte complementari per valor de 57.000 euros. La presid\xc3\xa8ncia del CIM en data 9 d\'agost de 2004 va ordenar una modificaci\xc3\xb3 de cr\xc3\xa8dits relativa als pressupostos del CIM del 2004, en concepte de "Patrocini Programa V\xc3\xaddeo U SA" per import de 120.000 \xe2\x82\xac destinat com a subvenci\xc3\xb3 de patrocini del programa "Temps d\'esport". En data posterior, 27 d\'agost de 2004 Margalida Sotomayor, directora general de Comunicaci\xc3\xb3, confeccion\xc3\xa0 l\'expedient de subvenci\xc3\xb3 nominativa, i bona part de la seva tramitaci\xc3\xb3 material, ja que no comptava amb cap petici\xc3\xb3, ni sol\xc2\xb7licitud, ni cap altre tipus d\'informe previ. El 13 de setembre de 2004 el ple del CIM va aprovar aquesta modificaci\xc3\xb3 de cr\xc3\xa8dit, amb el vot de Nadal i Munar._NEWLINE_El 28 d\'octubre de 2004, Ram\xc3\xb3n Crist\xc3\xb3bal Rull\xc3\xa1n Casta\xc3\xb1er (V\xc3\xaddeo U) presenta la sol\xc2\xb7licitud de subvenci\xc3\xb3 adre\xc3\xa7ada a la presidenta del CIM. Acompanyava aquesta petici\xc3\xb3 amb una mem\xc3\xb2ria explicativa en qu\xc3\xa8 el contingut s\'adaptava als informes que es van anticipar a la seva sol\xc2\xb7licitud. Es fixava un pressupost de 135.000 \xe2\x82\xac, la difer\xc3\xa8ncia de 15.000 \xe2\x82\xac amb l\'import de la subvenci\xc3\xb3 es cobriria amb ingressos de publicitat._NEWLINE_El 15 de novembre de 2004 el Ple del Consell Insular de Mallorca (amb els vots de Nadal i Munar) va aprovar els pressupostos del CIM per a l\'any 2005 aix\xc3\xad com el Pla estrat\xc3\xa8gic de subvencions. All\xc3\xa0 es preveia una partida (abans de qualsevol sol\xc2\xb7licitud) pel patrocini per V\xc3\xaddeo U per un programa amb un valor de 120.000 \xe2\x82\xac. Transcorreguts m\xc3\xa9s de 4 mesos, el 29 de mar\xc3\xa7 de 2005, Ram\xc3\xb3n Crist\xc3\xb3bal Rull\xc3\xa1n Casta\xc3\xb1er, en representaci\xc3\xb3 de V\xc3\xaddeo U SA, va sol\xc2\xb7licitar mitjan\xc3\xa7ant inst\xc3\xa0ncia dirigida a la presidenta del Consell aquesta segona subvenci\xc3\xb3 de 120.000 \xe2\x82\xac per id\xc3\xa8ntic concepte al de l\'any 2004._NEWLINE_Des de l\'any 2004 fins a l\'any 2007 els fons p\xc3\xbablics, provinents d\'organismes p\xc3\xbablics insulars, rebuts per l\'entitat mercantil V\xc3\xaddeo U va ascendir a 3.872.559 euros. En data 29 de gener de 2005 el Consell Insular de Mallorca va transferir els 120.000 \xe2\x82\xac de la primera subvenci\xc3\xb3 al compte corrent titularitat de V\xc3\xaddeo U. El 15 de febrer de 2005, V\xc3\xaddeo U va transferir els 120.000 \xe2\x82\xac (120.001,5 \xe2\x82\xac) rebuts al compte titularitat de Studio Media Comunicaci\xc3\xb3 SL. Des d\'aquest compte en la mateixa data d\'arribada, Alfredo Conde transfereix la quantitat de 120.000 \xe2\x82\xac al compte de la seva titularitat. Un cop arriben els fons al seu compte personal, l\'endem\xc3\xa0, Alfredo Conde efectua un reintegrament en efectiu de 20.000 \xe2\x82\xac del seu compte personal, i 8 dies despr\xc3\xa9s torna a fer un reintegrament en efectiu de 24.000 \xe2\x82\xac del seu compte personal. En relaci\xc3\xb3 a la segona subvenci\xc3\xb3, en data 30 de setembre de 2005 el Consell Insular de Mallorca va transferir els 120.000 \xe2\x82\xac de la segona subvenci\xc3\xb3 al compte corrent titularitat de V\xc3\xaddeo U. No es coneix la destinaci\xc3\xb3 final d\'aquests fons encara que no s\'acredita que sortissin fora de l\'esfera del grup de societats i persones vinculades a V\xc3\xaddeo U._NEWLINE_El juliol de 2004, Margalida Sotomayor Vicens va expossar a Miquel Nadal la necessidad de contractar personal. Aquest darrer la va remetre a Oliver, que va contractar a D\xc3\xa9bora Lorente per desenvolupar tasques encomanades per Sotomayor, Directora Insular de Comunicaci\xc3\xb3. Posteriorment, despr\xc3\xa9s de la primera subvenci\xc3\xb3, V\xc3\xaddeo U va contractar, apartentment de manera irregular, a m\xc3\xa9s de 10 persones m\xc3\xa9s afiliades a Uni\xc3\xb3 Mallorquina i que mai no varen desenvolupar cap activitat laboral per V\xc3\xaddeo U._NEWLINE_L\'exdirector general d\'IB3 Antoni Martorell tamb\xc3\xa9 declar\xc3\xa0 com a testimoni i neg\xc3\xa0 que ni Munar ni ning\xc3\xba altre hagu\xc3\xa9s fet de mitjancer perqu\xc3\xa8, una vegada havia esclatat el cas, el 2009, es pag\xc3\xa0s un deute de 200.000 euros pendent des de feia quinze mesos amb V\xc3\xaddeo U. Els socis originals de la productora, Miquel Oliver, Luisa Almi\xc3\xb1ana i Ram\xc3\xb3n Rull\xc3\xa1n, mantenen que quan els varen imputar demanaren al presumpte testaferro de Munar, V\xc3\xadctor Garc\xc3\xada, que interced\xc3\xads perqu\xc3\xa8 IB3 els pag\xc3\xa0s el deute i que en pocs dies el cobraren. Martorell va recon\xc3\xa8ixer que n\'havia ordenat el pagament, per\xc3\xb2 va dir que ho havia fet per iniciativa pr\xc3\xb2pia perqu\xc3\xa8 poguessin afrontar la fian\xc3\xa7a, que no volia ser responsable del fet que acabassin a la pres\xc3\xb3 per no fer-ho. Amb tot, quan indic\xc3\xa0 que li reclamaren el deute, Almi\xc3\xb1ana i Rull\xc3\xa1n ja havien certificat els avals de les seves fiances de 100.000 euros cada una._NEWLINE_Abans del judici oral, Oliver, Rull\xc3\xa1n i Almi\xc3\xb1ana van consignar 120.000 euros en concepte de responsabilitat civil.\n_START_SECTION_\nTribunal Suprem\n_START_PARAGRAPH_\nEl 26 de setembre de 2013, la Sala Segona del Penal, del Tribunal Suprem, constitu\xc3\xafda pels magistrats Carlos Granados P\xc3\xa9rez, Andr\xc3\xa9s Mart\xc3\xadnez Arrieta, Perfecto Andr\xc3\xa9s Ib\xc3\xa1\xc3\xb1ez, Francisco Monterde Ferrer (ponent) i Manuel Marchena G\xc3\xb3mez, a partir del recurs de cassaci\xc3\xb3 1921/2012, interposat per Maria Ant\xc3\xb2nia Munar, Miquel Nadal, Margalida Sotomayor i Alfredo Conde, dicten la sent\xc3\xa8ncia 696/2013._NEWLINE_L\'Alt Tribunal absol Munar i Nadal del delicte de negociacions i activitats prohibides als funcionaris, pel qual tamb\xc3\xa9 havien estat condemnats, aix\xc3\xad com a Alfredo Conde del delicte continuat de prevaricaci\xc3\xb3 administrativa. La sent\xc3\xa8ncia de l\'Audi\xc3\xa8ncia imposava a aix\xc3\xb2 unes multes de 54.000 euros a Munar i de 36.000 euros a Nadal._NEWLINE_El Suprem dona la ra\xc3\xb3 a Munar en el fet que la seva actuaci\xc3\xb3 va ser diferent respecte al que requereix la jurisprud\xc3\xa8ncia de la Sala Segona sobre el deure d\'informar._NEWLINE_La Sala Segona va establir que el legislador va voler que \xc3\xbanicament els funcionaris, o autoritats, al c\xc3\xa0rrec estigu\xc3\xa9s el deure d\'informar siguin els que poden cometre aquest delicte, no els altres. _NEWLINE_Aquesta expressi\xc3\xb3 limita l\'autoria del delicte als funcionaris que emeten informes en relaci\xc3\xb3 amb la contractaci\xc3\xb3 realitzada per l\'organisme en qu\xc3\xa8 treballen, quedant fora altres funcionaris relacionats amb la contractaci\xc3\xb3. Es tracta, per tant, del deure dels funcionaris t\xc3\xa8cnics quan assessoren amb els seus informes als \xc3\xb2rgans de decisi\xc3\xb3._NEWLINE_El desvalor de la seva conducta amb el seu basament \xc3\xa8tic i d\'infracci\xc3\xb3 del deure de fidelitat i abstenci\xc3\xb3 que reconeix la sent\xc3\xa8ncia recorreguda queda compr\xc3\xa8s en el tipus de prevaricaci\xc3\xb3 apreciat pel Suprem._NEWLINE_Al seu torn, l\'Alt Tribunal redueix la pena imposada a Alfredo Conde de tres anys de pres\xc3\xb3 a la de 2 anys, set mesos i quinze dies, mantenint-se la d\'inhabilitaci\xc3\xb3 absoluta en els sis anys.'